
5. St-295/2017-4



R E P U B L I K A  H R V A T S K A

R J E Š E N J E

TRGOVAČKI SUD U BJELOVARU, po sucu pojedincu Mariji Petrina Kubica, u predstečajnom postupku nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice Hrvatske 4/1, OIB: 52871551229, MBS: 030104368, odlučujući o zahtjevu dužnika za razrješenje povjerenika predstečajnog postupka, 24. srpnja 2017.

r i j e š i o  j e

Odbija se zahtjev dužnika za razrješenje povjerenika predstečajnog postupka Perice Medakovića iz Daruvara, Ivana Mažuranića 2d. 

Obrazloženje

Rješenjem od 1. rujna 2016. otvoren je predstečajni postupak nad dužnikom Voćnjak d.o.o. Bjelovar i za povjerenika predstečajnog postupka imenovan je Perica Medaković iz Daruvara. 

Podneskom od 27. ožujka 2017. dužnik je tražio razrješenje povjerenika predstečajnog postupka, navodeći da je povjerenik odvjetnik u Zajedničkom odvjetničkom uredu Jovan Doneski, Perica Medaković, Nera Panjkret i Bojan Doneski. Taj je Zajednički odvjetnički ured 12. srpnja 2016. ovršio bankovni račun Domagoja Beloševića iz Bjelovara, Krste Frankopana 70, za iznos od 7.493,03 kn, s osnove P-973/2013-21. Ovršenik Domagoj Belošević je direktor dužnika. Kako navedene činjenice ukazuju na postojanje sukoba interesa između povjerenika Perice Medakovića i dužnika, dužnik predlaže razrješenje povjerenika. 

Povjerenik predstečajnog postupka se u podnesku od 18. srpnja 2017. protivio  razrješenju. Istaknuo je da ne postoje zakonom propisani razlozi za njegovo razrješenje jer u parničnom predmetu koji se vodio kod Općinskog suda u Bjelovaru pod poslovnim brojem P-973/13 prije otvaranja predstečajnog dužnika nije ni na koji način sudjelovao u raspravama niti su mu stranke i predmet poznati. Predmet je vodila odvjetnica u Pisarnici u Bjelovaru, a zahtjev za izravnu naplatu parničnih troškova kod FINE podnesen je od odvjetnice u Garešnici. Navedeni parnični postupak nije ni u kakvoj vezi s dužnikom, u kojem je Domagoj Belošević samo jedan od direktora. 

Zahtjev za razrješenje nije osnovan.

Iz navoda dužnika i uvida u priložene dokaze (potvrdu Odvjetničke komore o upisu Zajedničkog odvjetničkog ureda Jovan Doneski, Perica Medaković, Nera Panjkret i Bojan Doneski iz Garešnice; očevidnik Fine o redoslijedu plaćanja s  obračunatom kamatom od 16. veljače 2017., presudu Općinskog suda u Bjelovaru poslovni broj P-973/2013-21 od 8. kolovoza 2014., presudu Županijskog suda u Bjelovaru poslovni broj Gž-2699/2014-2 od 5. svibnja 2016. i zahtjev za izravnu naplatu od 7. srpnja 2016., ne proizlazi postojanje bilo kojeg od razloga za razrješenje povjerenika predstečajnog postupka. Činjenica da je povjerenik odvjetnik u Zajedničkom odvjetničkom uredu koji je zastupao stranku koja je vodila parnični postupak protiv jednog od direktora dužnika, Domagoja Beloševića, sama po sebi ne ukazuje na postojanje okolnosti koja bi bila razlog za razrješenje povjerenika. Dužnik nije naveo niti dokazao da je povjerenik poduzeo radnju koja bi dovela u sumnju njegovu nepristranost ili neurednost u obavljanju dužnosti.  

Iz navedenih je razloga riješeno kao u izreci. 
  
U Bjelovaru, 24. srpnja 2017.

SUDAC
                                                                            MARIJA PETRINA KUBICA v.r.

Za točnost otpravka-
ovlašteni službenik
     Željka Vitez



	
POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. Stečajnog zakona). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. Stečajnog zakona). Žalba se podnosi u tri primjerka.

